In 'n mediaverklaring sê die VF Plus: “Die Menseregtekommissie (MRK) moet verantwoordelikheid neem vir die opruiende rassistiese uitsprake, haatspraak en opsweping tot geweld van die EFF-leier Julius Malema weens die MRK se jarelange versuim om teen hom op te tree, selfs na verskeie formele klagtes teen Malema ingedien. Malema het pas weer neerhalend verwys na adv. Paul Pretorius SC, hoof van die regspan wat adjunk-hoofregter Raymond Zondo aangewys het as deel van die regterlike kommissie van ondersoek na staatskaping. Malema het gesê dit is jammer dat ŉ ‘wit man’ in die posisie aangewys is.
“Veral rondom die uiters sensitiewe grondkwessie maak Malema gereeld in Parlementêre debatte die uitlating dat wittes swartes vermoor en hul grond gesteel het.
“Sover terug as die aanloop tot die 2014-verkiesing het die VF Plus verskeie klagtes van haatspraak deur Malema ingedien by die MRK, die Openbare Beskermer (OB) en die Onafhanklike Verkiesingskommissie (OVK) aangesien daar wetlike voorskrifte is waaraan politieke partye moet voldoen.
“Sulke uitlatings is verdelend en het die potensiaal om ŉ bloedbad te veroorsaak indien mense in groot getalle gehoor gee daaraan. Dit is daarom verstommend dat die MRK nie teen Malema optree nie terwyl dit bekend is dat hulle vinnig optree en swaar strawwe oplê in gevalle waar wittes rassistiese uitsprake gemaak het.”
Inmiddels het die DA ook pas ‘n klag teen Julius Malema by die Gelykheidshof gelê oor die volgende haatspraak t.o.v. NMB burgemeester Athol Trolip: We are going to remove a mayor of PE, we are going for your white man in PE. We are going to cut the throat. This is not because he stole the money or anything, but to teach you a lesson for not supporting the motion on expropriation of land without compensation.
Op openbare saamtrekke gaan Malema en sy ondersteuners klakkeloos voort om die slagspreuk Kill the Boer, kill the farmer te dreunsing en dit sonder dat die MRK tans ‘n vinger verroer om dit as haatspraak te behandel.
Minister van Kuns en Kultuur Nathi Mthethwa het pas aanbeveel, in lyn met die aanbevelings van 'n spesiale taakgroep, dat alle standbeelde en ander kultuursimbole wat voor 1994 opgerig is, finaal uit die openbare oog verwyder moet word. Die aanbeveling is voorts dat hierdie standbeelde en simbole na sg. temaparke verskuif moet word.
Mthethwa het gepraat by Vryheidspark, Pretoria, toe hy sy voorlegging rakende die transformasie van Suid-Afrika se erfenislandskap gemaak het en het ook gesê alle “afstootlike” name uit die koloniale- en apartheidstydperk moet mee weggedoen word. Volgens hom is die “volgehoue openbare teenwoordigheid daarvan vir die meerderheid mense in die land soos om sout in 'n vars wond te sit en dat dit samehorigheid en nasiebou ondermyn”.
Hy beveel aan groter erkenning aan die geskiedenis van die swart gemeenskap aangesien “ŉ nasie wat sy geskiedenis nie ken en eer nie, soos ŉ boom sonder wortels is”.
In die lig vn hierdie aanbevelings kan verwag word dat moontlik selfs die standbeelde op die terrein van die Oorlogsmuseum en Vrouemonument in Bloemfontein in slag kan bly en dat daar moontlik drastiese veranderinge in o.m. plek- en straatname kan kom.
Dit het vanjaar begin met die betogings teen Hoërskool Overvaal in Vereeniging, waar dit inderwaarheid gegaan het oor die ontkenning van die reg van Afrikaners om die skool van hul keuse te bedryf.
Die Grondwethof het in die saak van die Universiteit van die Vrystaat beslis dat t.o.v. Afrikaans daar nie 'n reg tot moedertaalonderrig op tersiêre vlak is nie.
Dit is opgevolg met die verklaarde voorneme deur die ANC-regering, die EFF en ander swart politieke radikalisme om grond in die land sonder vergoeding te onteien – uitdruklik gemik op blankes / Afrikaners, onder die strydkreet die grond is gesteel en moet gratis teruggegee word en dat sg. apartheid 'n misdaad teen die mensdom was.
Tans word 'n verbete veldtog gevoer teen die private koshuis De Goede Hoop vir Tuks-studente wat verklaar dat hulle slegs Afrikaans en Christelik is. Vir hierdie standpunt is hulle deur die UP-owerheid geskors uit kampusbedrywighede. In dieselfde asem loop die Sonop Manskoshuis ook deur omdat dit nie sg. genoegsaam transformeer nie.
Pas het die Nelson Mandela Stigting 'n aansoek by die Gelykheidshof ingedien om die vertoon van die ou landsvlag tot haatspraak, onregverdige diskriminasie en teistering te verklaar en sodanige vertoning te kriminaliseer.
By 'n onlangse Varsitybeker-wedstryd tussen die Shimlas en die Universiteit van Johannesburg op Shimlapark, Bloemfontein, het videomateriaal opslae gemaak van twee blanke mansstudente wat tydens die speel van die volkslied gesit het met die eerste deel, maar toe opgestaan en hul pette afgehaal het met die tweede deel. Die UV het 'n ondersoek na die voorval gelas.
Ook sopas word in 'n voorlopige verslag van 'n taakspan van die Dept. van Kuns en Kultuur aanbeveel dat omdat dit aanstoot gee, standbeelde van sg. koloniale en apartheidsfigure vanaf prominente openbare plekke verwyder word en in sg. temaparke geplaas word. Dit is nie duidelik presies watter standbeelde almal in die visier is nie.
Gariepfees in Kimberley afgestel
Nadat die Gariep Kunstefees die afgelope 18 jaar suksesvol in Kimberley aangebied is met groot finansiële inspuiting vir die stad, het die bestuur van die fees ná skerp beskuldigings van wit rassisme deur die Stadsraad van Kimberley besluit om die fees nie langer aan te bied nie. Volgens die ANC en die EFF in die stadsraad is die fees “te wit” en “transformeer” dit nie genoeg nie.
Die fees het in 2017 sowat 45 000 besoekers na Kimberley getrek en ses permanente en 408 tydelike poste geskep. Daarbenewens was daar 187 stalletjies, 127 nasionale kunstenaars, 171 plaaslike kunstenaars, 16 produksies, 69 programitems en drie uitreikprojekte na kinders en gestremdes.
In sy 8 Januarie-toespraak met die ANC-viering in Oos-Londen, het adjunk-pres. Cyril Ramaphosa gesê die konsentrasie van eienaarskap van ekonomie in die land in die hande van die wit-minderheid beperk volhoubare groei en transformasie. Daarom sal die regering werk om die eienaarskapstruktuur van die ekonomie te verander deur o.m. eienaarskap van swartmense, die jeug en vroue van veral finansiële instellings te verhoog. As sulks vorm dit deel van radikale transformasie.
Om dit te bewerkstellig, sal volgens Ramaphosa nuwe benaderings verg tot die regulering en lisensiëring van die finansiële sektor ten einde gediversifiseerde eienaarskap en mededinging daar te stel. Ramaphosa het egter ook positiewe ekonomiese uitsprake gemaak, soos dat dit van kritiese belang is dat nuwe lewe in die vervaardigingsektor geblaas moet word.
Hoërskool Overvaal sover so goed
Ná die gewelddadige en haatsprekende betogings deur die EFF en ANC buite die Hoërskool Overvaal in Vereeniging die eerste drie dae van die nuwe skooljaar en wat gedreig het om in gewelddadige konfrontasie met ouers te ontaard, was die situasie gisteroggend relatief kalm met 'n kleiner groep betogers. Die SAPD het die vorige dae die hoogs uittartende betogers effektief hokgeslaan en toe dit nodig was, hulle met skokgranate en rubberkoeëls uiteengejaag.
Ouers en ondersteuners van die skool, sowel as die beheerliggaam en personeel het met ysere selfbeheersing opgetree. Van die ondersteuners wat teenwoordig was, was swaar gewapen en duidelik gereed om enige oorspoelende geweld met geweld teen te staan.
Smiddae het ouers en ondersteuners die bemorste en gevandaliseerde straat voor die skool opgeruim – vir twee kort videogrepe volg hierdie skakel.
Intussen is dit duidelik dat die eintlike instigeerder agter die geweld die Gautengse LUR vir Onderwys, Panyasa Lesufi, is, uiters teleurgesteld in die uitspraak van die Gautengse hooggeregshof dat daar eenvoudig nie plek is in Hoërskool Overvaal vir 55 Engelssprekende leerders nie en dat daar inderdaad in minstens twee nabygeleë Engelssprekende skole wel plek vir hulle is. Op hul beurt het Fedsas daarop gewys dat die leerlingtal in openbare skole in Gauteng die afgelope 10 jaar met sowat 348 000 toegeneem het, wat veronderstel is dat 348 nuwe skole gebou moes word, maar dat slegs 85 hiervan voorsien is.
Daarby het die e-registrasiestels van die Gautengse Onderwysdepartement platgeval, met die gevolg dat duisende leerders met die aanvang van die skooljaar nog nie geplaas was nie. Volgens Fedsas word die rassekaart gespeel teen funksionele Afrikaanssprekende skole ten einde die patetiese dienslewering van die Gautengse Onderwysdepartement te verbloem.
Ramaphosa wil alle blanke stelsels uitroei
Tydens die begrafnis verlede week van die digter-aktivis Keorapetse Kgositsile het adjunk-pres, Cyril Ramaphosa in 'n huldeblyk gesê dat hy en die ANC-leierskap alle stelsels sal uitroei wat blanke heerskappy in stand hou en wat swart pyn oor eeue veroorsaak het. Volgens hom is dit waarvooer Kgositsile onwrikbaar gestaan het.
Ramaphosa het voorts gesê dat soos Kgositsile en sy “woordbataljonne” wou gehad het, “sal die uitbuiters van die grond ontdek dat 16 Junie as die Jaar van die Spies voortduur. Ons sal ons eed van lewe en bestaan eis – ons verbintenis om die grond aan ons mense terug te gee. Die regering sal nuwe lewe blaas in die rewolusionêre idee dat kultuur 'n wapen is om 'n regverdige en menslike samelewing mee te skep.”
Rassistiese dubbele standaarde
Voortrekker-kinders uitgeskel in Tshwane Metroraad
Godskreiende rassistiese dubbele standaarde in doodskissaak
Moorde van swart op wit onverpoosd voort